钦定古今图书集成/明伦汇编/氏族典/第251卷 > 张伯鲸
## 钦定古今图书集成/明伦汇编/氏族典/第251卷 > 张伯鲸

按《明外史张伯鲸传》：“伯鲸，字绳海，江都人。万历四十
四年进士，历知会稽、归安、鄞三县。天启中，调卢氏。崇
祯二年，迁户部主事，出督延、宁二镇军储，擢兵备佥
事，辖榆林中路，击破贺思贤，斩一座城。金翅鹏败套
寇于长乐堡，巡抚陈奇瑜上其功，诏进阶参政。七年，
奇瑜迁总督，遂擢伯鲸右佥都御史代之。伯鲸莅延”
绥，久视民若子，以拾遗论罢，大失民望。寻论延绥功，
有诏起用，荫子锦衣千户。十年，杨嗣昌议大举讨贼，
遣户部一侍郎驻池州，专理兵食。帝以命傅淑训。明
年，淑训以忧去，即家起伯鲸代之。时熊文灿定计抚
贼，贼多就抚。十二年，抚事败，嗣昌自出督师，移伯鲸
襄阳。文灿被逮，伯鲸坐贬秩。其后，嗣昌讨贼无功，贼
益不可制。帝数诏廷臣举知兵者，多推伯鲸。十五年
召为兵部添设侍郎。明年以疾乞休。扬州被围，与当
事分城固守。城破，自缢死。